CELEX: 32020D2026
Language: da
Date: 2020-12-04 00:00:00
Title: Rådets afgørelse (EU) 2020/2026 af 4. december 2020 om den holdning, der skal indtages på Den Europæiske Unions vegne i Det Almindelige Råd under Verdenshandelsorganisationen, for så vidt angår vedtagelsen af en afgørelse om fritagelse af visse indkøb af fødevarer fra eksportforbud eller -restriktioner

11.12.2020   
               
               
                  DA
               
               
                  Den Europæiske Unions Tidende
               
               
                  L 419/16
               
            
         RÅDETS AFGØRELSE (EU) 2020/2026
         af 4. december 2020
         om den holdning, der skal indtages på Den Europæiske Unions vegne i Det Almindelige Råd under Verdenshandelsorganisationen, for så vidt angår vedtagelsen af en afgørelse om fritagelse af visse indkøb af fødevarer fra eksportforbud eller -restriktioner
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Marrakeshoverenskomsten om oprettelse af Verdenshandelsorganisationen fra 1994 (»WTO-overenskomsten«) blev indgået af Unionen den 22. december 1994 i medfør af Rådets afgørelse 94/800/EF (1) og trådte i kraft den 1. januar 1995.
                  
               
                     (2)
                  
                  
                     WTO's Ministerkonference har i henhold til WTO-overenskomstens artikel IV, stk. 1, beføjelse til at træffe afgørelser i alle anliggender, der henhører under en af de multilaterale handelsaftaler, hvis et medlem anmoder herom.
                  
               
                     (3)
                  
                  
                     I henhold til WTO-overenskomstens artikel IV, stk. 2, skal Ministerkonferencens opgaver varetages af WTO's Almindelige Råd i perioderne mellem Ministerkonferencens møder.
                  
               
                     (4)
                  
                  
                     I henhold til WTO-overenskomstens artikel IX, stk. 1, træffer WTO's organer, hvis det er muligt, fortsat afgørelser ved konsensus.
                  
               
                     (5)
                  
                  
                     WTO's Almindelige Råd kan på sit møde i december 2020 eller på et efterfølgende møde i 2021 blive anmodet om at overveje og vedtage et forslag, der har til formål at fritage fødevarer, som er indkøbt af De Forenede Nationers (FN's) Fødevareprogram til ikkekommercielle, humanitære formål, fra eksportforbud og -restriktioner.
                  
               
                     (6)
                  
                  
                     I henhold til artikel XI, stk. 2, litra a), i den almindelige overenskomst om told og udenrigshandel 1947 (GATT 1947) kan WTO-medlemmer under særlige omstændigheder midlertidigt anvende eksportforbud eller -restriktioner med henblik på at forebygge eller afhjælpe en kritisk knaphed på fødevarer eller andre varer af væsentlig betydning for dem. I artikel 12 i WTO-overenskomsten om landbrug, som hører under GATT 1994, fastsættes yderligere betingelser, som WTO-medlemmerne skal overholde i sådanne tilfælde. Under covid-19-pandemien har WTO-medlemmerne truffet sådanne restriktive foranstaltninger, som også kan have indvirkning på fødevarer, der er indkøbt til ikkekommercielle, humanitære formål.
                  
               
                     (7)
                  
                  
                     I betragtning af det kritiske behov for FN's Verdensfødevareprograms humanitære støtte, der som følge af covid-19-pandemien nu er blevet endnu vigtigere, bør FN's Verdensfødevareprograms humanitære indkøb fritages fra eksportforbud og -restriktioner.
                  
               
                     (8)
                  
                  
                     Det er hensigtsmæssigt at fastlægge den holdning, der skal indtages på Unionens vegne på det relevante kommende møde i WTO's Almindelige Råd, for så vidt angår vedtagelsen af en afgørelse vedrørende et forslag, der har til formål at fritage fødevarer, der er er indkøbt af FN's Verdensfødevareprogram til ikkekommercielle, humanitære formål, fra eksportforbud og -restriktioner, da en sådan afgørelse vil være bindende for Unionen —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på mødet i Det Almindelige Råd under Verdenshandelsorganisationen (WTO) på dets møde i december 2020 eller på et efterfølgende møde i 2021, er at tilslutte sig den konsensus, der måtte opnås blandt WTO-medlemmerne, om en afgørelse om at fritage fødevarer, som Verdensfødevareprogrammet har indkøbt til ikkekommercielle, humanitære formål, fra eksportforbud eller -restriktioner.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 4. december 2020.
            
               
                  På Rådets vegne
               
               M. ROTH
               
                  Formand
               
            
         
         
            (1)  Rådets afgørelse 94/800/EF af 22. december 1994 om indgåelse på Det Europæiske Fællesskabs vegne af de aftaler, der er resultatet af de multilaterale forhandlinger i Uruguay-rundens regi (1986-1994), for så vidt angår de områder, der hører under Fællesskabets kompetence (EFT L 336 af 23.12.1994, s. 1).